ສສກ-ຟຣັງໂກໂຟນີ ຫາລືການຮ່ວມມືດ້ານການຮຽນ-ການສອນພາສາຝຣັ່ງ
ກະຊວງສຶກສາທິການ ແລະ ກິລາ ແລະ ອົງການ ຟຣັງໂກໂຟນີ ສາກົນ ຫາລືການຮ່ວມມືທາງດ້ານການສຶກສາ ໂດຍສະເພາະແມ່ນການຮຽນ-ການສອນພາສາຝຣັ່ງ ແລະ ການນໍາເອົາພາສາຝຣັ່ງ ເຂົ້າໃນການຮັບໃຊ້ດ້ານວິຊາຊີບ.ໃນວັນທີ 15 ມີນາ ຜ່ານມາ ທີ່ສໍານັກງານ ກະຊວງສຶກສາທິການ ແລະ ກິລາ, ທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ ໄດ້ໃຫ້ກຽດຕ້ອນຮັບການເຂົ້າຢ້ຽມພົບປະຂອງທ່ານ ອາດາມາ ອວນ ຜູ້ບໍລິຫານຂອງອົງການຟຣັງໂກໂຟນີ ສາກົນ ປະຈໍາ ສປປ ລາວ, ພ້ອມດ້ວຍຄະນະ, ມີຫົວໜ້າຂະແໜງການ, ຜູ້ຮັບຜິດຊອບວຽກງານກ່ຽວຂ້ອງທັງ 2 ຝ່າຍເຂົ້າຮ່ວມຢ່າງພ້ອມພຽງ.
ການພົບປະໃນຄັ້ງນີ້, ແມ່ນເພື່ອປຶກສາຫາລືກ່ຽວກັບການຮ່ວມມື ລະຫວ່າງ ກະຊວງສຶກສາທິການ ແລະ ກິລາ ແລະ ອົງການຟຣັງໂກໂຟນີ ສາກົນ ໃຫ້ມີຄວາມແໜ້ນແຟ້ນຍິ່ງຂຶ້ນ ເພື່ອພັດທະນາຄຸນະພາບດ້ານການສຶກສາ ເປັນຕົ້ນແມ່ນການຮຽນ-ການສອນພາສາຝຣັ່ງ, ການນໍາໃຊ້ພາສາຝຣັ່ງ ເຂົ້າໃນການຮັບໃຊ້ທາງດ້ານວິຊາຊີບ ທັງເປັນການເສີມຂະຫຍາຍພາສາຝຣັ່ງໃນ ສປປ ລາວ ໂດຍຈະຕ້ອງໄດ້ສ້າງຄວາມເຂັ້ມແຂງໃຫ້ແກ່ພະນັກງານ, ຄູ-ອາຈານ ໃຫ້ຮຽນຮູ້ພາສາຝຣັ່ງຂຶ້ນຕື່ມ.ໂອກາດດັ່ງກ່າວ, ທ່ານ ນາງ ແສງເດືອນ ຫຼ້າຈັນທະບູນ ກໍ່ໄດ້ກ່າວສະແດງຄວາມຕ້ອນຮັບຢ່າງອົບອຸ່ນ ແລະ ການຮຽນ-ການສອນພາສາຝຣັ່ງຕ້ອງໄດ້ສືບຕໍ່ໃນ ສປປ ລາວ ພ້ອມທັງສະແດງຄວາມຂອບໃຈຕໍ່ກັບສະຖານທູດ ການາດາ, ເບລຢ້ຽມ ແລະ ສະຖານທູດຝຣັ່ງ ທີ່ໃຫ້ການຊ່ວຍເຫຼືອໃນການພິມປຶ້ມກ່ຽວກັບວິຊາຄະນິດສາດ, ຟີຊິກສາດ, ເຄມີສາດ ແລະ ຊີວະສາດຂອງຊັ້ນມັດທະຍົມຕົ້ນ ແລະ ມັດທະຍົມປາຍ ທີ່ແປຈາກພາສາລາວ ເປັນພາສາຝຣັ່ງ ໂດຍແມ່ນຫຼັກສູດດຽວກັນກັບກະຊວງສຶກສາທິການ ແລະ ກິລາວາງອອກ.
ສຳລັບໂຄງການຫ້ອງຮຽນ 2 ພາສາລາວ-ຝຣັ່ງ ໄດ້ຖືກຈັດຕັ້ງ ແລະ ດໍາເນີນມາແຕ່ສົກຮຽນ 1995-1996 ທີ່ນະຄອນຫຼວງວຽງຈັນ ໂດຍແມ່ນລັດຖະບານຝຣັ່ງເປັນຜູ້ໃຫ້ທຶນໃນນາມໂຄງການກອງທຶນບຸລິມະສິດ ເພື່ອຄວາມສາມັກຄີ, ຄູສອນໄດ້ຮັບຄວາມຮູ້ອັນໃໝ່ຈາກການເຝິກອົບຮົມ, ນັກຮຽນມີຄວາມສົນໃຈ ແລະ ມີຄວາມມັກຮັກການຮຽນພາສາຝຣັ່ງ, ເຊິ່ງມັນສະແດງອອກໃນການສອບເສັງຈົບຊັ້ນ ແລະ ເລື່ອນຂັ້ນໄດ້ຮັບໝາກຜົນທີ່ດີງາມ ແລະ ໄດ້ຮັບຄວາມສົນໃຈຈາກຜູ້ປົກຄອງເປັນຢ່າງດີ. ນອກຈາກນີ້, ຫ້ອງຮຽນ 2 ພາສາລາວ-ຝຣັ່ງ ຍັງເປັນບ່ອນຜະລິດບຸຄະລາກອນທີ່ມີຄຸນະພາບໃຫ້ແກ່ມະຫາວິທະຍາໄລ, ວິທະຍາໄລທັງພາຍໃນ ແລະ ຕ່າງປະເທດ.
(ບຸນທະວີ)